
LIETUVOS RESPUBLIKOS SEIMO
PETICIJŲ KOMISIJA


IŠVADA
DĖL PETICIJOJE PATEIKTO SIŪLYMO NETENKINIMO

2026 m. birželio 10 d. Nr. 250-I-23
Vilnius

[bookmark: _GoBack]Lietuvos Respublikos Seimo Peticijų komisija (toliau – Komisija) 2026 m. birželio 10 d. posėdyje iš esmės nagrinėjo pareiškėjo peticiją, kurioje pateiktas pasiūlymas dėl Lietuvos Respublikos gyventojų registro įstatymo ir Lietuvos Respublikos civilinio kodekso pakeitimo bei juridinio laivo numerio įteisinimo, (toliau – peticija) ir, atsižvelgusi į Lietuvos Respublikos užsienio reikalų ministerijos, Lietuvos Respublikos teisingumo ministerijos (toliau – TM) ir Lietuvos Respublikos valstybės saugumo departamento nuomones dėl peticijoje pateikto siūlymo, priėmė sprendimą teikti Seimui išvadą netenkinti šio siūlymo. 
Pareiškėjas teikia siūlymą dėl sisteminės tapatybės identifikavimo reformos ir atitinkamų teisės aktų pakeitimo ir prašo „reformuoti asmens tapatybės identifikavimo sistemą, atsisakant informatyvaus asmens kodo, kuris viešina žmogaus biologinius duomenis (lytį bei gimimo datą); įteisinti neutralų identifikatorių – Juridinio laivo numerį, kuris būtų pripažįstamas kaip prigimtinė Žmogaus nuosavybė bei teisiškai įtvirtinti, kad asmuo (juridinis fantomas) priklauso Žmogui kaip jo privati nuosavybė, o ne valstybės institucijoms ar registrams.“
TM pažymėjo, kad asmens kodo struktūra (unikali vienuolikos dešimtainių skaitmenų seka asmeniui identifikuoti, registrų ir valstybės informacinių sistemų sąveikai užtikrinti) yra reglamentuojama Gyventojų registro įstatyme ir ji iš esmės neprieštarauja Bendrajam duomenų apsaugos reglamentui (toliau – BDAR). BDAR nenustato nacionalinių identifikavimo numerių formos ar struktūros reikalavimų, tačiau nustato bendrus asmens duomenų, įskaitant ir asmens kodą, teisėto tvarkymo reikalavimus. 
Lietuvos Respublikos asmens duomenų teisinės apsaugos įstatymo 3 straipsnio 1 dalyje nustatyta, kad asmens kodas gali būti tvarkomas, kai yra nors viena iš BDAR 6 straipsnio 1 dalyje nurodytų asmens duomenų tvarkymo teisėtumo sąlygų. Be to, BDAR 87 straipsnis leidžia valstybėms narėms tiksliau apibrėžti konkrečias sąlygas, kuriomis tvarkomas nacionalinis identifikavimo numeris. Atsižvelgiant į tai, Asmens duomenų teisinės apsaugos įstatymo 3 straipsnyje yra nustatyti tam tikri draudimai: pirma, draudžiama skelbti asmens kodą viešai, antra, draudžiama tvarkyti asmens kodą tiesioginės rinkodaros tikslais. Duomenų kiekio mažinimo principas (BDAR 5 straipsnio 1 dalies c punktas) vertinamas ne vien pagal tai, kokia informacija gali būti išvesta iš identifikavimo numerio, bet pagal tai, kaip šis numeris faktiškai naudojamas. Esama asmens kodo struktūra užtikrina patikimą asmens identifikavimą, registrų tarpusavio sąveiką ir administracinį efektyvumą, taip pat yra nustatyti atitinkami jo naudojimo reikalavimai.
Pažymėtina, kad asmens kodas Lietuvoje yra pagrindinis ir universalus identifikatorius, naudojamas beveik visose valstybės informacinėse sistemose, todėl bet kokie jo pakeitimai (loginiai, struktūriniai ir kt.) turėtų įtakos ne tik Gyventojų registrui, tačiau ir kitiems susijusiems registrams bei informacinėms sistemoms. Asmens kodo keitimas reikalautų visų pagrindinių registrų (ne tik Gyventojų registro, tačiau ir kitų valstybės institucijų ir įstaigų valdomų registrų ir informacinių sistemų) duomenų modelių keitimo, programinės įrangos perrašymo arba reikšmingo modifikavimo (validacijos, paieškos, sąsajų logikos keitimo), sudėtingo duomenų migracijos ir istorinių duomenų susiejimo tarp seno (asmens kodo) ir naujo (pareiškėjo siūlomo „juridinio laivo numerio“) identifikatoriaus užtikrinimo. Dėl tokios apimties informacinių technologijų pakeitimų reikėtų keisti šimtus skirtingų informacinių sistemų, o tai pareikalautų didelės apimties finansinių investicijų iš valstybės biudžeto.
Peticijoje pateiktų siūlymų priėmimo tikslingumo klausimas yra Seimo diskrecijos dalykas. Atsižvelgiant į pareiškėjo siūlomo teisinio reguliavimo pakeitimo abstraktumą, neišbaigtumą, nuostatų teisinį neaiškumą, pareiškėjo pasiūlymą galima vertinti tik kaip asmens tapatybės identifikavimo sistemos reformos sumanymą, o siekiant jį įgyvendinti ir pateikti Seimui svarstyti, reikėtų ne tik keisti pareiškėjo nurodytus teisės aktus (Gyventojų registro įstatymo ir Civilinio kodekso nuostatas), bet ir parengti kitų, susijusių įstatymų pakeitimo įstatymų projektus.
Įvertinusi pareiškėjo peticijoje pateiktus pasiūlymus, Komisija sutinka su pareiškėju, kad peticijoje keliama problema yra aktuali ir reikalaujanti sisteminio sprendimo valstybės mastu, tačiau mano, kad peticijoje pateikto siūlymo įgyvendinimas neatitiktų teisėkūroje taikomo tikslingumo principo, reiškiančio, kad teisės akto projektas turi būti rengiamas ir teisės aktas priimamas tik tuo atveju, kai siekiamų tikslų negalima pasiekti kitomis priemonėmis, ir proporcingumo principo, reiškiančio, kad pasirinktos teisinio reguliavimo priemonės ir siūlomas reguliavimas nesukelia administracinės ir kitokios naštos, nevaržo teisinių santykių subjektų daugiau, negu to reikia teisinio reguliavimo tikslams pasiekti.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 1 punktu ir Lietuvos Respublikos Seimo Peticijų komisijos nuostatų, patvirtintų Lietuvos Respublikos Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. birželio 10 d. išvados Nr. 250-I-23“ projektą.

